Урысейм и Премьер-министр Медведев Д. А. иригъэкIуэкIащ егъэджэныгъэ IэнатIэр гъэ еджэгъуэщIэм зэрыхуэхьэзырым теухуа селекторнэ зэIущIэ. Абы хэтащ КъБР-м и Iэтащхьэ КIуэкIуэ Ю. А.
Урысей Федерацэм и Правительствэм и УнафэщI Медведев Дмитрий дыгъуасэ Москва щригъэкIуэкIащ егъэджэныгъэ IэнатIэр гъэ еджэгъуэщIэм зэрыхуэхьэзырым теухуа селекторнэ зэIущIэ. Абы и лэжьыгъэм хэтащ Къэбэрдей-Балъкъэрым и Iэтащхьэ КIуэкIуэ Юрий.
Медведев Д. А. къалэн зыбжанэ игъэнэIуащ, зэIущIэр къыщызэIуихым:
«…Дэ цIыхухэм щIэныгъэфI еттын хуейщ. Еджэныр цIыхухэм яфIэгъэщIэгъуэну щытын хуейщ. Сабий нэхъ цIыкIухэми, школакIуэхэми, студентхэми къахузэдгъэпэщ щытыкIэхэм елъытауэ щытынущ егъэджэныгъэ IэнатIэми, зэрыщытуи дэтхэнэ зы еджакIуэми къагъэлъэгъуэну зэфIэкIыр.
… Иужьрей илъэситIым дэ школу духуам хуэдиз зэи тщIакъым. А еджапIэхэри, жыпIэнурамэ, иджырей щIэблэм яхуэгъэза, методикэ пажэхэмрэ зэрырагъаджэ технологиещIэ-хэмкIэ, абыхэм бжыгъэм тещIыхьахэри яхэту, щыхапщэ школхэщ. Апхуэдэ еджапIэхэр къыщызэIуах ди къэралым и щIыналъэ куэдым.
… ЕджапIэхэр зыхуей хуэгъэзэжыным, зэрыщы-ту еджапIэхэм я инфраструктурэхэр егъэфIэкIуэным хуэунэтIа ди программэр зытещIыхьар школыщIэхэр ухуэным и закъуэкъым, атIэ щыIэхэр сыт и лъэныкъуэкIи зэгъэпэщыжынри хэтщ Iуэхум. Иужьрей илъэсхэм нэхъ мащIэ хъуащ къэуэнкIэ шынагъуэу щыт еджапIэхэм я бжыгъэр. 2009 гъэр къатщтэрэ абы етлъытмэ, хуэдиплIкIэ нэхъ мащIэ хъуащ. Дауэ щымытми, апхуэдэ школхэри щыIэщ икIи, ди жагъуэ зэрыхъущи, мащIэкъым. ЩытыкIэр щынэхъ гугъу щIыналъэ зыбжанэ ди- Iэщ: ар Дагъыстэнырщ, Якутиерщ, Красноярскэ крайрщ, Ростов областырщ, Шэшэн Республикэрщ…
Мы гъэмахуэм къэхъукъащIэ къызэрымыкIуэхэр — мафIэсхэр, псыдзэхэр — школ зыбжанэм зэран яхуэхъуащ. Апхуэдэу къыщыхъуащ Приморскэ, Красноярскэ, Ставропольскэ крайхэм, Якутием, Бурятием, Къэбэрдей-Балъкъэрымрэ Ростов областымрэ. ТхузэфIэкI къэдгъанэ хъунукъым щытыкIэ гугъум къихута щIыналъэхэм щыщ сабий псори фокIадэм и 1-м еджапIэхэм екIуэлIэжыфын папщIэ…
ЕджапIэхэм я щытыкIэмкIэ, шэч хэмылъу, жэуап яхь щIыналъэхэм я унафэщIхэм. ЕджапIэхэр, ахэр дэнэ щымыIэми, ахэр щIэми жьыми емылъытауэ, зыми хуэныкъуэн хуейкъым — я нэхъ мыхьэнэншэу къыпщыхъум деж щегъэжьауэ мылъку нэхъыбэ зытекIуадэхэмкIэ иухыжу. Сэ зи гугъу сщIыр зэрырагъаджэ Iэмэпсымэхэрщ, тхылъхэрщ, компьютерхэрщ, псынщIэ дыдэу лажьэ интернетырщ, апхуэдэуи иджырей спортзалхэрщ, шхапIэхэрщ, транспортырщ, абыхэм школакIуэхэр къызэрырашэкI автобусхэри яхэту. Фигу къэзгъэкIыжынщи, мы илъэс дызэрытым Правительствэм а мурадхэм яхухихащ сом мелардищ. Дэ нэгъаби а программэр жыджэру пхыдгъэкIащ.
Школ кIуэгъуэ ныбжьым нэмыса сабийхэм я гугъу пщIымэ, 2013 гъэм къыщыщIэдзауэ сабий мелуан 1,25-рэ абыхэм яхухэха IуэхущIапIэхэмкIэ къызэдгъэпэщащ. Зи ныбжьыр илъэсищым къыщыщIэдзауэ илъэсиблым нэс хъу сабий псори садхэмкIэ къызэдгъэпэщащ дэ нобэ ирихьэлIэу…
Дэ ди гугъэщ колледжэхэмрэ техникумхэмрэ щIэтIысхьэхэм я бжыгъэр нэхъыбэ хъуну. Курыт профессиональнэ щIэныгъэ ягъэгъуэтыным хуэунэтIа щIыналъэ программэхэр дэIыгъын хуейщ, зи IэщIагъэм фIыуэ хэзыщIыкI лэжьакIуэхэм дазэрыхуэныкъуэр къэлъытауэ. ИкIи, шэч хэмылъу, щIэныгъэ нэхъыщхьэ егъэгъуэтын IэнатIэри гулъытэншэу къэмыгъэнауэ».
ЯРОСЛАВСКАЯ Маринэ.
